Ehdotus: neuvoston päätös Euroopan talousyhteisön sekä Tanskan hallituksen ja Grönlannin maakuntahallituksen välisessä kalastussopimuksessa määrätyistä kalastusta koskevista edellytyksistä tehtyä neljättä pöytäkirjaa muuttavan pöytäkirjan väliaikaiseen soveltamiseen liittyvän sopimuksen tekemisestä kirjeenvaihtona koekalastusmääräyksen osalta /* KOM/2003/0601 lopull. */





Ehdotus: NEUVOSTON PÄÄTÖS Euroopan talousyhteisön sekä Tanskan hallituksen ja Grönlannin maakuntahallituksen välisessä kalastussopimuksessa määrätyistä kalastusta koskevista edellytyksistä tehtyä neljättä pöytäkirjaa muuttavan pöytäkirjan väliaikaiseen soveltamiseen liittyvän sopimuksen tekemisestä kirjeenvaihtona koekalastusmääräyksen osalta (Komission esittämä) PERUSTELUT Yhteisöllä on ollut Grönlannin kanssa pitkäaikainen kalastussuhde. Puitesopimus on peräisin vuodelta 1985 ja viimeisin pöytäkirja on järjestyksessä neljäs. Euroopan talousyhteisön sekä Tanskan hallituksen ja Grönlannin maakuntahallituksen välisen kalastussopimuksen neljännen pöytäkirjan voimassaolo päättyy 31 päivänä joulukuuta 2006. Pöytäkirjan 14 artiklan mukaisesti väliarviointi oli kuitenkin määrä saattaa päätökseen 30 päivään kesäkuuta 2003 mennessä. Neljättä pöytäkirjaa muuttava pöytäkirja parafoitiin viimeisen, Ateenassa 16-18 päivänä kesäkuuta käydyn neuvottelukierroksen päätteeksi. Muutettu pöytäkirja kattaa 1 päivän tammikuuta 2004 ja 31 päivän joulukuuta 2006 välisen ajan. Vaikka taloudellinen korvaus säilyy 42 820 000 eurona vuodessa, kalastusmahdollisuuksien korvauksena maksettava budjettituki (31 760 679 euroa) ja kalastuspolitiikan rakenneuudistuksen osalta maksettava budjettituki (11 059 321 euroa) erotetaan nykyisin selvästi toisistaan. Kalastusmahdollisuuksien osalta maksettava korvaus perustuu seuraaviin muutoksiin: - "paperikalaa", kuten turskaa, mustakitaturskaa ja villakuoretta läntisillä vesillä, punasimppua läntisillä vesillä sekä merikissaa koskevan määräyksen poistaminen, - kiintiöiden lisääminen tieteellisten lausuntojen mukaisesti 800 tonnilla ruijanpallaksen osalta, 4 200 tonnilla itäisten vesien grönlanninpallaksen osalta ja 4 000 tonnilla läntisten vesien katkarapujen osalta, - arktista taskurapua koskevan 1 000 tonnin suuruisen kiintiön käyttöönotto tieteellisten lausuntojen mukaisesti, - kaikkia sivusaaliita koskevan 2 000 tonnin suuruisen kiintiön käyttöönotto. Kalastuspolitiikan ja -alan rakenneuudistuksen osalta maksettava budjettituki on uusi ja innovatiivinen osatekijä, joka on osoitus molempien osapuolten tahdosta edistää kestävän ja vastuullisen kalastuksen kehittämistä. Lisäksi tämä budjettituki sisältää 500 000 euron suuruisen erityissumman Grönlannin luonnonvarainstituutin (Greenland Institute for Natural Resources) tutkimuskapasiteetin ja talousarvion lisäämiseksi. Jotta sopimus olisi yhteneväinen muiden kolmansien maiden kanssa tehtyjen, taloudellisen korvauksen sisältävien sopimusten kanssa ja noudattaisi kalastuspolitiikan uudistuksia ja erityisesti ulkoisen kalastuspolitiikan säännöksiä, siihen on sisällytetty uusia määräyksiä. Niistä tärkeimmät ovat seuraavat: - Tieteellisten lausuntojen perusteella myönnettyjen kiintiöiden vuosittainen tarkistaminen, samalla alueella samanaikaisesti kalastavien alusten lukumäärän rajoittaminen sekä mahdollisuus tarkistaa sopimuksen perusteella grönlanninpallaksen pyyntimahdollisuuksien jakamista rannikkovaltioiden kesken. Tarkoituksena on välttää kalavarojen liikakalastus. - Lisenssimaksujen, jotka ovat 3 prosenttia purkamishinnoista, käyttöönotto kaikenlaisen kalastuksen osalta. Maksuja voidaan mukauttaa kausittain osapuolten välisillä hallinnollisilla järjestelyillä ottaen huomioon markkinoiden ja kalastusalan tilanne. Tämä on täysin uusi ja tärkeä määräys, jonka pitäisi taata kalavarojen asianmukainen hoito, yhteisön moitteeton taloushallinto, johdonmukaisuus yhteisen kalastuspolitiikan (YKP) kanssa ja sitoumus lisätä asteittain alusten omistajien osallistumista maksuihin. Alusten omistajien suorittamia suoria lisenssimaksuja vastaava rahoitusosuus vähennetään yhteisön korvauksesta. - Mahdollisuus syvänmeren lajien, pääjalkaisten ja venussimpukoiden koekalastukseen. Tämä on tärkeä osa sopimusta, sillä se saattaa johtaa Grönlannin kalastusalan kaivattuun monipuolistumiseen ja lisätä yhteisön alusten kalastusmahdollisuuksia tulevaisuudessa. Edellä esitetyn perusteella neljättä pöytäkirjaa muuttavan pöytäkirjan katsotaan antavan hyvän vastineen rahalle ja kannustavan kalavarojen vastuullista ja kestävää hyödyntämistä yhteisön ja Grönlannin yhteisen edun mukaisesti. Osapuolet sopivat, että koekalastusta koskevia määräyksiä sovelletaan 1 päivästä heinäkuuta 2003 alkaen. Tämän vuoksi molemmat sopimuspuolet ovat parafoineet kirjeenvaihtona tehdyn sopimuksen, jossa määrätään kyseisten määräysten väliaikaisesta soveltamisesta 1 päivästä heinäkuuta 2003 alkaen. Komissio ehdottaa tämän perusteella, että neuvosto hyväksyy päätöksellä liitteessä esitetyn, neljättä pöytäkirjaa muuttavan koekalastusmääräyksiä käsittelevän pöytäkirjan väliaikaista soveltamista koskevan, kirjeenvaihtona tehdyn sopimusluonnoksen väliaikaisesti 1 päivästä heinäkuuta 2003 siihen asti, kun se tulee lopullisesti voimaan. Ehdotus neuvoston asetukseksi neljättä pöytäkirjaa muuttavan pöytäkirjan tekemisestä laaditaan erillisessä menettelyssä. Ehdotus: NEUVOSTON PÄÄTÖS Euroopan talousyhteisön sekä Tanskan hallituksen ja Grönlannin maakuntahallituksen välisessä kalastussopimuksessa määrätyistä kalastusta koskevista edellytyksistä tehtyä neljättä pöytäkirjaa muuttavan pöytäkirjan väliaikaiseen soveltamiseen liittyvän sopimuksen tekemisestä kirjeenvaihtona koekalastusmääräyksen osalta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 300 artiklan 2 kohdan ensimmäisen alakohdan, ottaa huomioon komission ehdotuksen [1], [1] EUVL C [...], [...], s. [...]. sekä katsoo seuraavaa: (1) Euroopan talousyhteisön sekä Tanskan hallituksen ja Grönlannin maakuntahallituksen välisen kalastussopimuksen [2] 14 artiklan mukaisesti sopimuspuolet ovat neuvotelleet mainitussa kalastussopimuksessa määrätyistä kalastusta koskevista edellytyksistä tehtyyn neljänteen pöytäkirjaan tehtävistä muutoksista. [2] EUVL L [...], [...], s. [...]. (2) Neljättä pöytäkirjaa muuttava pöytäkirja parafoitiin näiden neuvottelujen päätteeksi 18 päivänä kesäkuuta 2003. (3) Pöytäkirja sisältää koekalastusta koskevia määräyksiä, joita osapuolet sopivat soveltavansa 1 päivästä heinäkuuta 2003 alkaen. Tämän vuoksi molemmat sopimuspuolet ovat parafoineet kirjeenvaihtona tehdyn sopimuksen, jossa määrätään kyseisten määräysten väliaikaisesta soveltamisesta 1 päivästä heinäkuuta 2003 alkaen. Sopimus olisi hyväksyttävä, kunnes sopimuksen tekemiseen tarvittavat menettelyt saatetaan päätökseen, ON PÄÄTTÄNYT SEURAAVAA: 1 artikla Hyväksytään Euroopan yhteisön puolesta Euroopan talousyhteisön sekä Tanskan hallituksen ja Grönlannin maakuntahallituksen välisessä kalastussopimuksessa määrätyistä kalastusta koskevista edellytyksistä tehtyä neljättä pöytäkirjaa muuttavan pöytäkirjan (jäljempänä 'muuttava pöytäkirja') väliaikaiseen soveltamiseen liittyvä kirjeenvaihtona tehty sopimus. Kirjeenvaihtona tehdyn sopimuksen ja muuttavan pöytäkirjan tekstit ovat tämän päätöksen liitteenä. 2 artikla Komissio voi sopia hallinnollisesta menettelystä Grönlannin toimivaltaisen viranomaisen kanssa neljännen pöytäkirjan liitteessä V tarkoitettujen teknisten edellytysten muuttamiseksi. 3 artikla Neuvoston puheenjohtajalla on oikeus nimetä henkilöt, joilla on valtuudet allekirjoittaa kirjeenvaihtona tehty sopimus yhteisöä sitovasti. Tehty Brysselissä Neuvoston puolesta Puheenjohtaja KIRJEENVAIHTONA TEHTY SOPIMUS 1 päivän tammikuuta 2004 ja 31 päivän joulukuuta 2006 väliseksi ajaksi Euroopan talousyhteisön sekä Tanskan hallituksen ja Grönlannin maakuntahallituksen välisessä kalastussopimuksessa määrätyistä kalastusta koskevista edellytyksistä tehtyä pöytäkirjaa muuttavan pöytäkirjan väliaikaisesta soveltamisesta A. Tanskan hallituksen ja Grönlannin maakuntahallituksen kirje Arvoisa vastaanottaja Kalastusmahdollisuuksien ja taloudellisen korvauksen vahvistamisesta 1 päivän tammikuuta 2001 ja 31 päivän joulukuuta 2006 väliseksi ajaksi 25 päivänä kesäkuuta 2001 parafoituun pöytäkirjaan ja 16-18 päivänä kesäkuuta 2003 pidettyyn sekakomitean kokoukseen viitaten minulla on kunnia ilmoittaa Teille, että Grönlannin maakuntahallitus on valmis soveltamaan koekalastusmääräyksiä koskevaan pöytäkirjaan tehtyjä muutoksia, sellaisina kuin ne esitetään liitteenä olevassa pöytäkirjassa, väliaikaisesti 1 päivästä heinäkuuta 2003 pöytäkirjan voimaantuloon asti edellyttäen, että Euroopan yhteisö on valmis tekemään samoin. Koekalastusmääräysten täytäntöönpanemiseksi Grönlannin viranomaisten on toimitettava Euroopan komissiolle kaikki saatavilla olevat tieteelliset tiedot (aluejako, havainnot jne.) 17 päivään heinäkuuta 2003 mennessä. Grönlannin viranomaisten on päätettävä 31 päivään heinäkuuta 2003 mennessä lisenssien myöntämisestä ja niihin liittyvistä edellytyksistä. Pöytäkirjan liitteessä V tarkoitettuja teknisiä edellytyksiä voidaan muuttaa osapuolten välisellä hallinnollisella järjestelyllä. Grönlannin on toteutettava kalastusalan rakenneuudistus, ja Euroopan yhteisö tarjoaa budjettitukiohjelman liitteenä olevan pöytäkirjan 11 artiklan 6 kohdan mukaisesti siten, kuin tähän kirjeenvaihtoon liitetyssä asiakirjassa "Grönlannin kalastusalan rakennepolitiikkaan myönnettävän budjettituen yksityiskohtainen toteuttaminen" kuvaillaan. Neljännen pöytäkirjan muutokset noudattavat suuntaviivoja, jotka vahvistetaan komission neuvostolle ja Euroopan parlamentille osoittamassa tiedonannossa tiedonantoa yhdennetystä toimintakehyksestä kolmansien maiden kanssa tehtäviä kalastuskumppanuussopimuksia varten (KOM(2002)637 lopullinen). Olisin kiitollinen, jos voisitte vahvistaa, että Euroopan yhteisö hyväksyy pöytäkirjan väliaikaisen soveltamisen. Kunnioittavasti Tanskan hallituksen ja Grönlannin maakuntahallituksen puolesta B. Euroopan yhteisön kirje Arvoisa vastaanottaja Minulla on kunnia ilmoittaa saaneeni seuraavan tänään päivätyn kirjeenne: "Arvoisa vastaanottaja Kalastusmahdollisuuksien ja taloudellisen korvauksen vahvistamisesta 1 päivän tammikuuta 2001 ja 31 päivän joulukuuta 2006 väliseksi ajaksi 25 päivänä kesäkuuta 2001 parafoituun pöytäkirjaan ja 16-18 päivänä kesäkuuta 2003 pidettyyn sekakomitean kokoukseen viitaten minulla on kunnia ilmoittaa Teille, että Grönlannin maakuntahallitus on valmis soveltamaan koekalastusmääräyksiä koskevaan pöytäkirjaan tehtyjä muutoksia, sellaisina kuin ne esitetään liitteenä olevassa pöytäkirjassa, väliaikaisesti 1 päivästä heinäkuuta 2003 pöytäkirjan voimaantuloon asti edellyttäen, että Euroopan yhteisö on valmis tekemään samoin. Koekalastusmääräysten täytäntöönpanemiseksi Grönlannin viranomaisten on toimitettava Euroopan komissiolle kaikki saatavilla olevat tieteelliset tiedot (aluejako, havainnot jne.) 17 päivään heinäkuuta 2003 mennessä. Grönlannin viranomaisten on päätettävä 31 päivään heinäkuuta 2003 mennessä lisenssien myöntämisestä ja niihin liittyvistä edellytyksistä. Pöytäkirjan liitteessä V tarkoitettuja teknisiä edellytyksiä voidaan muuttaa osapuolten välisellä hallinnollisella järjestelyllä. Grönlannin on toteutettava kalastusalan rakenneuudistus, ja Euroopan yhteisö tarjoaa budjettitukiohjelman liitteenä olevan pöytäkirjan 11 artiklan 6 kohdan mukaisesti siten, kuin tähän kirjeenvaihtoon liitetyssä asiakirjassa "Grönlannin kalastusalan rakennepolitiikkaan myönnettävän budjettituen yksityiskohtainen toteuttaminen" kuvaillaan. Neljännen pöytäkirjan muutokset noudattavat suuntaviivoja, jotka vahvistetaan komission neuvostolle ja Euroopan parlamentille osoittamassa tiedonannossa tiedonantoa yhdennetystä toimintakehyksestä kolmansien maiden kanssa tehtäviä kalastuskumppanuussopimuksia varten (KOM(2002)637 lopullinen). Olisin kiitollinen, jos voisitte vahvistaa, että Euroopan yhteisö hyväksyy pöytäkirjan väliaikaisen soveltamisen. " Minulla on kunnia vahvistaa, että Euroopan yhteisö hyväksyy pöytäkirjan väliaikaisen soveltamisen. Kunnioittavasti Euroopan unionin neuvoston puolesta Liite kirjeenvaihtoon Grönlannin kalastusalalla sovellettavaan rakennepolitiikkaan myönnettävän budjettituen yksityiskohtainen täytäntöönpano Kun Grönlannin maakuntahallitus esitteli yleistä rakenteellista toimintasuunnitelmaa koskevan asiakirjansa ("A vision for the future") parlamentille vuoden 2000 syksyllä, kävi selkeästi ilmi, ettei se sisältänyt järjestelyjä erityisille teollisuudenaloille vaan pikemmin kuvauksen edellytyksistä, jotka olivat tarpeen Grönlannin teollisuuden yleiseksi kehittämiseksi kansainvälisellä tasolla. Sillä välin on kuitenkin käynyt ilmi, että kalastusalalle on tarpeen laatia johdonmukainen rakennepolitiikka osittain sen vuoksi, että kabinettikoalition sopimusasiakirjassa korostetaan, että se pyrkii erottamaan toisistaan teollisuusalan ja sen yritysten kaupalliset ja poliittiset näkökohdat selkeämpien puitteiden avulla ja että kalastusala on saatava kaupalliseksi/kannattavaksi, ja osittain siitä syystä, että kalastusalalla on perustavanlaatuinen merkitys Grönlannin kansantaloudelle. Molemmissa edellä mainituissa väittämissä oletetaan, että kalastusalalle on laadittu asianmukainen rakennepolitiikka. Kalastusalan rakennepolitiikan myötä vastataan myös EU:n toiveisiin sen kehittämistuen osalta, jota Grönlannin maakuntahallitukselle myönnetään budjettitukea koskevan sopimuksen tekemisen tuloksena. Sopimuksessa oletetaan, että yleinen ja johdonmukainen pitkän aikavälin alakohtainen (tässä tapauksessa kalastusalan) politiikka on kehitetty. Maakuntahallituksella ei ole tällä hetkellä johdonmukaista kalastuspolitiikkaa, joten tämä on oivallinen tilaisuus sellaisen politiikan laatimiseen. Kalastusalan kestävän rakennepolitiikan tavoitteena on luoda puitteet ja edellytykset, jotka tarjoavat parhaat mahdolliset olosuhteet teollisuudelle ja takaavat tämän kautta jatkuvan kasvun, työllisyyden ja taloudellisen hyödyn. Tältä osin painopisteessä on kalastusteollisuus, mutta pitkällä aikavälillä olisi ymmärrettävä, että muiden teollisuusalojen kehitys on yhtä tärkeää. Kalastusalan rakennepolitiikan avulla ainoastaan määritellään toivotun kehityksen indikaattorit. Poliittinen hyväksyntä, jonka toivotaan olevan mahdollisimman laaja, on ehdoton edellytys kalastusalan onnistuneen rakennepolitiikan luomiselle. Tämän vuoksi on erittäin tärkeää, että nämä indikaattorit, jotka tulevat esille tulevaisuuden politiikasta, saavat osakseen laajan ja voimakkaan poliittisen hyväksynnän. Kuten kaikilla muillakin yleisen rakennepolitiikan säätelemillä aloilla, on tärkeää, että tällaisen sopimuksen saama poliittinen ja hallinnollinen tuki säilytetään pitkällä aikavälillä, jotta voitaisiin taata kalastusalan rakennepolitiikan asianmukainen täytäntöönpano. Näin ollen on ehdottoman tärkeää, että Grönlanti esiintyy suhteissaan EU:n kanssa luotettavana yhteistyökumppanina, jolla on vakaa hallitus jne. Yhteenvetona voidaan todeta, että tulevan kalastuspolitiikan yleistavoite on seuraava: "Grönlannin vesillä olevista kalavaroista on saatava suurin mahdollinen pitkän aikavälin taloudellinen hyöty." Tähän asti noudatetussa politiikassa on keskitytty suurelta osin lyhyemmän aikavälin näkökohtiin, joista voidaan mainita seuraavat: - Tuet, joihin kuuluvat muiden muassa vähimmäishintajärjestelmä, polttoainetuet, teollisuuden kehittämistuet (ESU), erityinen kalastusteollisuuden sähkö- ja vesitariffi sekä kapasiteetin hallinnointi. - Omistukseen liittyvä näkökohta, johon kuuluvat muiden muassa: - omistajan ja viranomaisen roolien sekoittuminen - kiintiöiden omistukseen liittyvät rajoitukset - lisenssien saatavuuden rajoitukset. Yksi tavoitteista on muuttaa kalastusalan ongelmiin keskittymistä siten, että huomioista tulee ennustettavampia ja pidemmälle aikavälille suuntautuneita. Tässä yhteydessä on korostettava sosiaalis-taloudellisten arvojen ja hyötyjen mittaamiseen liittyviä nykyisiä ongelmia. Grönlannin kalastusala tarvitsee taloudellisen mallin, joka parantaa sosiaalis-taloudellisen suoritteen ja tuoton arvioinnin laatua. Yleinen rakennepoliittinen toimintasuunnitelma jakautuu hyvän hallintotavan periaatteiden mukaisesti seuraavaan kolmeen painopisteeseen, joilla on yksin ja yhdessä keskeinen asema pitkän aikavälin strategiassa ja teollisuusalan kehittämisessä: >VIITTAUS KAAVIOON> Kalastusalan rakennepolitiikan laatimiseen liittyvät ongelmat ja haasteet sisältyvät edellä esitettyihin painopisteisiin. Se on syytä linjata yleisen rakenteellisen toimintasuunnitelman kanssa ja sovittaa yhteen myös muiden rakennepoliittisten aloitteiden kanssa. Tulevassa kalastusalan rakennepolitiikassa tarvitaan jatkuvasti jonkinlaista julkista sääntelyä. Tämä toteutetaan kalastus-, vero- ja rahoitusalan lainsäädännön mukaisesti. Tarkoituksena on esittää kalastusalan rakennepolitiikkaa koskeva ehdotus Grönlannin parlamentin tarkasteltavaksi vuoden 2004 syyskaudella. Koko prosessia koskeva aikataulu esitetään jäljempänä. Tämän aikataulun noudattamiseksi kaikki aloitteet on esiteltävä perusteellisesti ja yksitellen, jotta näitä aloitteita koskevat politiikat voitaisiin panna täytäntöön kalastusalan rakennepolitiikan osana. Maakuntahallituksen tavoitteena on tämän lisäksi valmistella ja esitellä samanaikaisesti taloudellinen malli, jolloin sitä voidaan käyttää mittaamaan, mitkä aloitteet palvelevat yhteiskuntaa parhaiten, ja esittämään kalastusalan todellisen tilanteen. Seuraavanlaisia tavoitteita sovelletaan kaikkien osittaisten politiikkojen painopisteisiin ja rakennepolitiikkaan yleisesti: 1. Tavoitteiden on oltava selkeitä ja ajan mittaan saavutettavissa. 2. Tavoitteiden on oltava mitattavissa ennalta määriteltyjen muuttujien perusteella. 3. Tavoitteiden on oltava valvottavissa. 4. Toteutettujen aloitteiden avulla päämääriä on pystyttävä arvioimaan. Tämän lisäksi on käytävä selkeästi ilmi, mitkä ovat seuraukset, jos tavoitteita ei saavuteta määritellyn ajan kuluessa. 1. Kalastusalan rakennepolitiikan painopisteet Yksittäisten painopisteiden osatekijät luetellaan jäljempänä. Tätä luetteloa käytetään myös laadittaessa puitteet jatkuvan politiikan suunnittelulle. 1.1 Yhteiskuntarakenteiden uudistaminen Grönlannin julkinen sektori on hyvin hallitsevassa asemassa kaikilla teollisuudenaloilla. Tämä johtuu lukuisista julkisessa omistuksessa olevista yhtiöistä ja erityisistä maantieteellisistä ja taloudellisista oloista Grönlannissa, jossa julkinen sektori käsittelee monia avustuksia ja tukia. Julkinen sektori on suurelta osin luonut ne puitteet, joiden mukaan grönlantilaista yhteiskuntaa kehitetään nykyaikaiseksi hyvinvointiyhteiskunnaksi. On kuitenkin pohdittava sitä, olisiko julkisen sektorin hallittava edelleenkin kalastusalaa. Hallitus katsoo, että nyt on arvioitava julkisen sektorin tulevaa roolia Grönlannin kalastusteollisuudessa. Tulevan kalastuspolitiikan osalta on tarpeen tarkastella seuraavia aloja: - Logistiikka: Poliittisena tavoitteena on taata infrastruktuuri, joka tukee Grönlannin liike-elämän, myös kalastusalan, perustarpeita. - Omistajuus: Poliittisena tavoitteena on parantaa julkisten yhtiöiden toimintaa ja taloudellista asemaa, jotta mahdollistettaisiin niiden kehitys ja yksityistäminen kokonaan tai osittain. - Tuet: Poliittisena tavoitteena on poistaa nykyiset tuet kokonaan tai alentaa niitä tasolle, joka edistää teollisuusalan kehitystä kohti suurempaa markkinasuuntautuneisuutta. Tämä koskee niin suoria kuin välillisiä tukia, mukaan luettuina nykyiset kalastusteollisuuden sähkö- ja vesitariffit, raaka-aineiden vähimmäishinnat, aluksille myönnettävät polttoainetuet ja olemassa oleva kaupallinen tukijärjestelmä (ESU). - Menettelytapojen keventäminen: Poliittisena tavoitteena on toteuttaa rakenteellinen mukautus niin maalla kuin merellä siten, että julkisia avustuksia ja ristikkäistukia alennetaan merkittävästi. 1.2 Kalastusteollisuuden paremmat puitteet Grönlannin maakuntahallitus vahvistaa lainsäädännön ja asetusten avulla kalastusteollisuutta koskevat puitteet ja edellytykset. Niitä sovelletaan seuraavilla aloilla: - Investointi: Riskipääoman tarjonta. Puitteet, joiden rajoissa Grönlannin kalastusalan kehittämiseen voidaan tarjota enemmän riskipääomaa. Lopullisena tavoitteena on julkisen rahoitustuen vähentäminen. - Kalavarojen hoito: On tarpeen toteuttaa nykyisen kiintiöjärjestelmän arviointi ja vahvistaa tekniset valvontatoimenpiteet. Arviointi on toteutettava kalastuksen kestävän kehityksen ylläpitämiseksi. - Biologisia näkökohtia koskeva neuvonta: Biologisten lausuntojen alalla poliittisena tavoitteena on parantaa kalojen ja äyriäisten biomassaa koskevia tieteellisiä tietoja yhdistetyin ponnisteluin. - Kehitys: Poliittisena tavoitteena on löytää ja kehittää uusia kaupallisia lajeja sekä kehittää menettelyjä näiden uusien kalavarojen käyttämiseksi. Uusien lajien käytössä noudatetaan kestävän kehityksen periaatetta. Hallituksen tehtävänä on turvata asianmukaiset puitteet ja edellytykset kaikilla aloilla, jotka vaikuttavat eri yhtiöiden mahdollisuuksiin ja edellytyksiin. Tavoitteena on varmistaa, että kaikilla näillä aloilla toteuttavat pyrkimykset yhteensovitetaan yhteisen päämäärän saavuttamiseksi. 1.3 Ammattipätevyyksien kehittäminen - koulutus ja työmarkkinat Koulutus- ja työmarkkinapolitiikoilla on suuri merkitys niin Grönlannin julkisen kuin yksityisenkin sektorin kehittämisessä. Kyky ja tahto oppia on ehdoton edellytys teollisuusalan poliittisten kehysten luomiseksi ja hyödyntämiseksi parhaalla mahdollisella tavalla. Yksi kalastusalan haasteista on Grönlannin kalastusteollisuuden työntekijöiden ammattipätevyyksien jatkuvan kehittämisen tarve. Ammattipätevyyksien lisäkehittämistä koskeva ennakkoedellytys täyttyy mm. seuraavien toimien avulla: - Koulutus ja työmarkkinat: Poliittisena tavoitteena on varmistaa Grönlannissa saatavilla olevan työvoiman asianmukainen käyttö ja kehittäminen. Rakenteelliset mukautukset luovat tarpeen mukauttaa työvoimaa muuttuneisiin tai uusiin tuotantomuotoihin sekä maalla sijaitsevissa laitoksissa että kalastusaluksilla. 2. Kabinetin talousarvio vuodeksi 2004 Kabinetin vuoden 2004 talousarvio julkaistaan vuoden 2003 elokuun alkuun mennessä. Grönlannin parlamentti käsittelee talousarviota vuoden 2003 syksyn istuntokaudella, ja se hyväksyttäneen 15. päivään marraskuuta 2003 mennessä. Vuoden 2004 talousarviossa esitetään kalastus-, metsästys- ja maatalousministeriön vastuulla olevan alan hallintoon varattujen määrärahojen lisäystä. Lisättyjen määrärahojen uskotaan parantavan ministeriön mahdollisuuksia toteuttaa eri aloitteiden taloudellisia vaikutuksia koskevat tarvittavat laatuarvioinnit esimerkiksi Grönlannin ja koko maailman kalastusalan taloudellisten mallien laadinnan, seurannan, ylläpidon ja analysoinnin avulla. Ministeriön oikeudellisten velvollisuuksien lujittamisen myötä kabinetin toiminta paranee paikallista, alueellista, kahdenvälistä ja kansainvälistä kalastusta koskevien lainsäädännöllisten näkökohtien osalta. 3. Aikataulu >TAULUKON PAIKKA> PÖYTÄKIRJA, JOLLA MUUTETAAN NELJÄTTÄ PÖYTÄKIRJAA Euroopan talousyhteisön sekä Tanskan hallituksen ja Grönlannin maakuntahallituksen välisessä kalastussopimuksessa määrätyistä kalastusta koskevista edellytyksistä Sekakomitean 16-18 päivänä kesäkuuta 2003 pidetyn kokouksen seurauksena neljättä pöytäkirjaa muutetaan seuraavasti 1 päivästä tammikuuta 2004 alkaen: I. Korvataan 1 artikla seuraavasti: "1 artikla 1. Tätä pöytäkirjaa sovelletaan kalastustoimintaan 1 päivän tammikuuta 2001 ja 31 päivän joulukuuta 2006 välisenä aikana. 2. Sopimuksen 2 artiklassa tarkoitetut kiintiöt vahvistetaan vuosittain saatavilla olevien tieteellisten tietojen perusteella. Ne lasketaan Grönlannin suurimpien sallittujen saaliiden jäljelle jääväksi osaksi sopimuksen 7 artiklan 1 kohdassa tarkoitettujen ja 2 artiklassa ilmoitettujen määrien vähentämisen jälkeen, mutta ne eivät saa ylittää seuraavia määriä: >TAULUKON PAIKKA> 3. Itä-Grönlannin katkarapukiintiö voidaan kalastaa Länsi-Grönlannin alueella, jos Grönlannin ja Euroopan yhteisön alusten omistajien välisiä kiintiöiden siirtoja koskevat järjestelyt on vahvistettu yrityskohtaisesti. Grönlannin maakuntahallitus sitoutuu helpottamaan sellaisia järjestelyjä. Kiintiöiden siirtoja voidaan tehdä vuosittain ainoastaan 2 000 tonnin rajoissa Länsi-Grönlannin alueilla. Yhteisön alusten kalastuksen on tapahduttava samoilla edellytyksillä kuin Grönlannin alusten omistajille myönnetyissä lisensseissä. 4. Koekalastusta koskevat luvat voidaan myöntää enintään kuuden kuukauden koeajaksi 9 artiklan ja liitteen V mukaisesti. 5. Kun osapuolet päätyvät siihen, että koekalastustoimenpiteillä on saavutettu myönteisiä tuloksia, Grönlannin maakuntahallitus myöntää 50 prosenttia uusien lajien kalastusmahdollisuuksista yhteisön aluksille niin kauan kuin tämä pöytäkirja on voimassa. Tähän liittyy 11 artiklan 2 kohdassa tarkoitetun taloudellisen korvauksen korottaminen vastaavasti." II. Korvataan 2 artikla seuraavasti: "2 artikla Sopimuksen 7 artiklan ensimmäisessä kohdassa tarkoitetut määrät vahvistetaan kullekin vuodelle seuraavasti: (tonnia) >TAULUKON PAIKKA> " III. Poistetaan 3 artikla. IV. Korvataan 9 artikla seuraavasti: "9 artikla Sopimuspuolet edistävät muun muassa syvänmeren lajien, pääjalkaisten, venussimpukoiden ja villakuoreen (läntinen kanta) koekalastusta Grönlannin vesillä. Tässä tarkoituksessa ne käyvät neuvotteluja aina kun jompikumpi sopimuspuolista sitä pyytää ja päättävät tapauskohtaisesti kysymykseen tulevat lajit, edellytykset ja muut tekijät. Osapuolet toteuttavat koekalastusta liitteen V mukaisesti." V. Korvataan 11 artikla seuraavasti: "11 artikla 1. Sopimuksen 6 artiklassa tarkoitetuksi taloudelliseksi korvaukseksi vahvistetaan tämän pöytäkirjan voimassaoloajaksi 42 820 000 euroa vuosittain, ja se maksetaan kunkin kalastusvuoden alussa. 2. Taloudellisesta korvauksesta 31 760 679 euron osuuden katsotaan vastaavan kalastusmahdollisuuksista vastineeksi suoritettavaa määrää. Tätä määrää mukautetaan kunkin kalastusvuoden kuluessa, jos yhteisölle myönnetään lisäkiintiöitä, jotka ylittävät 1 artiklan taulukossa tarkoitetut kiintiöiden määrät. Mukautus lasketaan niiden eri lajien markkinahintojen perusteella, joille lisäkiintiöitä myönnetään. 3. Grönlanti antaa yhteisön käyttöön 20 000 tonnin turskaekvivalentin määrän, jonka yhteisö voi käyttää lisäpyyntimahdollisuuksien hankkimiseen. Enintään 50 prosenttia tästä 2 kohdassa tarkoitetusta mukautetusta korvauksesta voi muodostua näistä turskaekvivalenteista. 4. Sopimuksen 8 artiklassa määrättyjen lisäpyyntimahdollisuuksien jakamismenettelystä määrätään liitteessä III. 5. Alusten omistajien suorittamia suoria lisenssimaksuja vastaava rahoitusosuus vähennetään yhteisön kokonaiskorvauksesta 11 artiklan 1 kohdan mukaisesti. Liitteessä VI vahvistetaan aluskohtaiset lisenssimaksut kunkin lajin osalta tonnia kohden. Kalastuslisenssien myöntämistä koskevista teknisistä soveltamissäännöistä sovitaan osapuolten välisellä hallinnollisella järjestelyllä. 6. Grönlannin on pantava täytäntöön kalastusalan budjettituki pöytäkirjan voimassaolon kolmeksi jäljellä olevaksi vuodeksi niiden poliittisten sitoumusten mukaisesti, jotka esitettiin puheenjohtaja Prodille osoitetussa, 12 päivänä kesäkuuta 2003 päivätyssä Grönlannin pääministerin kirjeessä. Grönlannin kalastuspolitiikan uudistusstrategiaa ja -tavoitteita koskevista suuntaviivoista, sellaisina kuin Grönlannin maakuntahallitus on ne riippumattomasti ja itsenäisesti määritellyt ja sisällyttänyt ohjelmiin, samoin kuin määrittelyä koskevista teknisistä yksityiskohdista ja Grönlannin kalastusalalle myönnettävän budjettituen täytäntöönpanosta ja valvonnasta päätetään Grönlannin ja Euroopan yhteisön välisellä hallinnollisella järjestelyllä. Grönlanti osoittaa 500 000 euroa Grönlannin luonnonvarainstituutin (Greenland Institute for Natural Resources) talousarvion lisäämiseen." VI. Korvataan 14 artikla seuraavasti: "14 artikla Osapuolet arvioivat tämän pöytäkirjan täytäntöönpanoa 30 päivään kesäkuuta 2005 mennessä seuraavaa sopimusta koskevien neuvottelujen valmistelemiseksi. " VII. Poistetaan liite I. VIII. Lisätään liite V seuraavasti: "Liite V Koekalastuksen yksityiskohtainen täytäntöönpano Grönlannin maakuntahallitus ja Euroopan komissio päättävät yhdessä Euroopan yhteisön toimijoista, sopivimmasta ajasta ja koekalastuksen täytäntöönpanoa koskevista järjestelyistä. Alusten suorittaman tutkimustoiminnan helpottamiseksi Grönlannin maakuntahallitus tarjoaa (Grönlannin luonnonvarainstituutin välityksellä) saatavilla olevia tieteellisiä ja muita perustietoja. Grönlannin kalastusteollisuus osallistuu tiiviisti tähän toimintaan (koekalastusjärjestelyjä koskeva koordinointi ja vuoropuhelu). Toimenpiteiden kesto: enintään kuusi kuukautta ja vähintään kolme kuukautta, ellei osapuolten suostumuksella toisin päätetä. Koekalastustoimenpiteiden täytäntöönpanosta vastaavien ehdokkaiden valinta: Euroopan komissio toimittaa Grönlannin viranomaisille koekalastuslisenssejä koskevat hakemukset. Teknisessä aineistossa on ilmoitettava - aluksen tekniset ominaisuudet, - aluksen päällystön asiantuntemus kyseisen kalastuksen suhteen, - ehdotus toimenpiteen teknisiksi muuttujiksi (pituus, pyydykset, tutkimusalueet jne.). Grönlannin maakuntahallitus järjestää Grönlannin hallituksen ja Euroopan komission virkamiesten välisen teknisen vuoropuhelun, johon osallistuvat myös asianomaiset alusten omistajat, jos se katsoo tämän tarpeelliseksi. Ennen toimenpiteen alkua alusten omistajien on toimitettava Grönlannin viranomaisille ja Euroopan komissiolle: - ilmoitus aluksella jo olevista saaliista, - toimenpiteessä käytettävien pyydysten tekniset ominaisuudet, - vakuutus kalastusta koskevien Grönlannin asetusten noudattamisesta. Merellä toteutettavan toimenpiteen aikana asianomaisten alusten omistajien on - toimitettava Grönlannin luonnonvarainstituutille, Grönlannin viranomaisille ja Euroopan komissiolle viikoittainen raportti saaliista kutakin päivää ja nostokertaa kohden sekä kuvaus toimenpiteen teknisistä muuttujista (sijainti, syvyys, päivämäärä ja kellonaika, saaliit ja muut havainnot tai huomautukset), - ilmoitettava aluksen sijainti, nopeus ja kurssi VMS-järjestelmää käyttäen, - taattava yhden Grönlannin tieteellisen tarkkailijan tai Grönlannin viranomaisten valitseman tarkkailijan läsnäolo aluksella. Tarkkailijan tehtävänä on koota tieteellistä tietoa saaliista sekä ottaa saaliista näytteitä. Tarkkailijaa on kohdeltava aluksen päällystön jäsenenä, ja aluksen omistajan on vastattava tarkkailijan elinkustannuksista tämän aluksella olon ajan. Päätös tarkkailijoiden aluksella viettämästä ajasta sekä tulo- ja lähtösatamasta vahvistetaan yhdessä Grönlannin viranomaisten kanssa. Elleivät osapuolet yksimielisesti toisin päätä, aluksen ei koskaan edellytetä käyvän satamassa useammin kuin kerran kahdessa kuukaudessa, - luovutettava alus tarkastettavaksi sen lähtiessä Grönlannin vesiltä, jos Grönlannin viranomaiset sitä pyytävät, - taattava kalastusta koskevien Grönlannin asetusten noudattaminen. Koekalastustoimenpiteen aikana saadut saaliit ja sivusaaliit ovat aluksen omistajan omaisuutta. Grönlannin viranomaiset nimeävät yhteyshenkilön, jonka tehtävänä on ratkaista mahdolliset ennakoimattomat ongelmat, jotka saattavat estää koekalastuksen toteuttamisen." IX. Lisätään liite VI seuraavasti: "Liite VI Lisenssimaksut Sovelletaan seuraavia maksuja [3]: [3] Maksuja voidaan mukauttaa kausittain osapuolten välisillä hallinnollisilla järjestelyillä ottaen huomioon markkinoiden ja kalastusalan tilanne. Laji // euroa / tonni Punasimppu // 52 Grönlanninpallas // 85 Katkarapu // 74 Ruijanpallas // 199 Villakuore // 7 Lestikala // 10 Arktinen taskurapu // 122